Remišová, Veronika, poslankyňa NR SR (2024-04-23):
Vážené dámy, vážení páni, v parlamente máme teraz ďalší návrh, ktorý presne zapadá do mozaiky intenzívneho úsilia vlády Slovenskej republiky pomôcť podvodníkom a špekulantom ľahšie sa dostať k peniazom všetkých občanov a vyhnúť sa spravodlivému trestu. Zákon o verejnom obstarávaní je jedným z kľúčových zákonov, ktorý ma okrem iného aj priamy vplyv na čerpanie európskych peňazí a ktorý má zabrániť takým pochybeniam, ktoré by mohli viesť k tomu, že o tieto peniaze prídeme. Vládna koalícia už vykročila cestou obrovských škôd, kedy mafiánskou novelou Trestného zákona a zrušením špeciálnej prokuratúry sa hrozba straty miliárd eur z eurofondov a z plánu obnovy stala reálnou. O to nepochopiteľnejšia je iniciatíva a kroky, ktoré sa týkajú verejného obstarávania, ktoré otvárajú ďalšie riziko straty európskych peňazí. Okrem iných, vyslovene škodlivých zmien sa totiž otvára možnosť vzniku kartelov, ktoré sa v zhode budú dostávať napríklad k stavebným zákazkám, a tu upozorňujú aj mimovládne organizácie, aj odborná verejnosť, že sa zvyšuje priestor na predraženie a zvyšuje sa priestor na korupciu. Táto vláda chce pred očami verejnosti ukryť všetky zákazky na stavebné práce a to až do výšky 1,5 mil. eur. Po novom by sa tieto zákazky nemuseli vôbec zverejňovať až do podpisu zmluvy, čo by znamenalo, že o takýchto stavebných zákazkách či rekonštrukciách sa nedozvie ani verejnosť, ani iné stavebné firmy, ktoré by mohli ponúknuť nižšie ceny. A o zákazkách sa až do podpisu zmluvy nedozvedia ani štátni kontrolóri. Takéto zmeny môžu viesť k predraženiu stavieb o desiatky až státisíce eur a ako už podotkli predrečníci, tak takýmto spôsobom sa skryje pred očami verejnosti až polovica všetkých zákaziek vo verejnom obstarávaní. My by sme si mali skôr zobrať poučenie z minulosti a pravidlá strážiť, nie uvoľňovať. Výstražným príkladom pre všetkých môže byť obrovský kartel ešte z prvej Ficovej vlády z roku 2006, ktorý však po štrnástich rokoch musela doriešiť naša vláda. Slovensku hrozila vtedy z Bruselu pokuta až 172 mil. eur práve za kartel, a po dlhých rokovaniach s Európskou komisiou sa nám ju podarilo znížiť na 55 mil. eur, čo bolo 10 % zo všetkých zákazok, ktoré, do ktorých sa zapájali kartelisti. To znamená, že toto sú tie reálne škody, ktoré môže Slovensku vzniknúť. Toto riziko sa zvýšilo ešte aj výraznou zmenou v novele zákona, že Úrad pre verejné obstarávanie nebude môcť kontrolovať zákazku v jej priebehu, teda ešte pred podpisom zmluvy, čo reálne znamená, že v prípade eurofondov namiesto toho, aby sa priebežne vychytali chyby a nedošlo k zastaveniu platieb alebo ku korekciám, to znamená ku pokutám, tieto chyby sa nevychytajú, verejné obstarávanie pôjde ďalej a následne na tieto chyby príde až audit, ktorý je nezávislý, ktorý je na ministerstve financií a zodpovedá sa priamo Európskej komisii, alebo Európsky úrad na boj proti podvodom. Čo sa stane potom? Následne nám Európska komisia udelí pokutu alebo nám zákazky nepreplatí, nepreplatí nám nič. Mimochodom, v Českej republike kontrolný orgán do verejného obstarávanie môže vstúpiť kedykoľvek a môže skontrolovať kedykoľvek zákazku. V novele zákona sa takisto navrhuje, aby pre objednávky do 50-tisíc eur neplatili absolútne žiadne pravidlá, to znamená, že úradníci by mohli si nakupovať nehospodárne, predražene, mohli by si nakupovať od svojho rodinného príslušníka a podľa zákona o verejnom obstarávaní by nešlo absolútne o žiadne porušenie, ale ak by sa to nakupovalo v rámci eurofondového projektu, kde v audite platia jasné pravidlá transparentnosti, efektívnosti a hospodárnosti, následne ich musíte aj dokázať, že ste to kúpili efektívne, hospodárne a transparentne, to znamená, že ak takýto výdavok nakúpite v eurofondovom projekte, tak môže vám Európska komisia tento výdavok nepreplatiť, a ak sa to bude opakovať, tak následne sa zastavia platby v celom programe. A toto sú reálne hrozby, ktoré môžu spôsobiť viac škody ako úžitku. Mimochodom, ešte prednedávnom platil strop 5-tisíc, neskôr 10-tisíc pre tieto nákupy a ako už spomínal jeden z kolegov, tak nie je pravda, že vládna koalícia sa inšpirovala krajinami v Európskej únii, pretože v okolitých krajinách tie stropy sú výrazne nižšie, Maďarsko 40-tisíc, Poľsko 30-tisíc eur. Zároveň sa výrazne oslabujú kontroly, výrazne sa oslabuje proces preskúmavania úkonov kontrolovaného pred uzavretím zmluvy, vypadáva možnosť Úradu pre verejné obstarávane začať ex offo konanie, nebude možné podať podnet na preskúmanie, nebude možné, osoba, ktorá nebola oprávnená, nebude môcť podať námietky. ÚVO nebude môcť začať pred skončením verejného obstarávania z vlastného podnetu začať kontrolu žiadnej zákazky ani zastaviť verejné obstarávanie, hoci by aj Úrad pre verejné obstarávanie mal vedomosť o jeho nezákonnosti. Špekulanti sa tomuto opatreniu mimoriadne potešia, pretože oni zaplatené dostanú, no a ak to bude, opakujem ešte raz, v rámci eurofondového projektu, audit, Európska komisia, európsky úrad proti podvodom, ak sa na tieto podvody príde, čo je veľmi pravdepodobné, tak sa budú uplatňovať pokuty, ktoré následne zaplatia občania a samosprávy zo svojho vrecka. Zužuje sa okruh osôb oprávnených podať námietky o orgán štátnej správy, ktorý má právny záujem na veci, a tiež o osobu, ktorej práva a právne záujmy by mohli byť dotknuté. Takisto sa menia, menia pokuty za delikty. Minister Raši povedal, že je to na žiadosť Úradu pre verejné obstarávanie, ale nikdy nie je dobré, keď platí nejaké rozmedzie, pretože potom je posudzovanie ponechané na svojvôľu štátneho orgánu. Situácia, kedy namiesto štandardnej súťaže bude stačiť osloviť tri firmy bez možnosti riadnej kontroly a tiež bez informácie pre iných uchádzačov, podnikateľov, výrazne zvyšuje riziko konania, ktoré následne z projektov financovaných z európskych peňazí bude znamenať, že obce či štát nemusia dostať peniaze zo zdrojov EÚ. A práve v tomto bol problém s preplácaním projektov kvôli pochybeniam kartelov vo verejnom obstarávaní a už momentálne, v tomto už problémy boli momentálne aj v tomto programovom období a týmto návrhom zákona o verejnom obstarávaní sa toto riziko ešte zvyšuje. Priestor na rôzne kšefty a podvody sa vytvára aj cez definíciu nového pojmu, ktorým je takzvaný základný bezpečnostný záujem Slovenskej republiky. Toto v zásade znamená to, že reálne môžete obstarávať hocičo v rámci rezortu obrany, vnútra, hospodárstva, zdravotníctva, jednoducho dôvod na všetko, aby sa nemuselo obstarávať transparentne, a máme za to, že je to aj v rozpore s európskym právom. A vieme si predstaviť, že u pána Kaliňáka, Eštoka a ďalších už netrpezlivo čakajú, kedy cez túto výnimku sa budú môcť veselo pustiť do veľkých zákaziek, tak ako za starých časov. Opatrenie limit 50-tisíc eur, ktorý som spomínala, že nebudú platiť žiadne pravidlá, opäť je to len raj pre špekulantov. A dovolím si tvrdiť, že škody, ktoré za pol roka stihla táto koalícia napáchať na Slovensku, už dnes sú mimoriadne vysoké a môže sa stať, že nakoniec aj kvôli zmenám vo verejnom obstarávaní a kvôli stopnutým eurofondom už nebude ani čo obstarávať. A ak bude, práve vďaka neschopnosti vlády budeme o eurofondy prichádzať kvôli kartelom a kvôli korekciám, za čo bude zodpovedná práve táto vláda. Ďakujem.